Trükiajakirjandus kaob vähemalt kümne aastaga  ning asendub digitaalse meediaga, prognoosib Microsofti juht Steve Ballmer.    Cannes'i toimuval festivalil Lions International Advertising ettekandega esinenud Ballmer ütles, et meediaettevõtetel ei tasu loota reklaamimahtude taastumisele buumiaegse tasemeni, vahendab Guardian.    Traditsiooniline ringhääling ja trükimeedia peab tema sõnul ajakohastama oma äriplaane ja arvestama üha väiksema osaga reklaamiturust, sest reklaam liigub digitaalsetesse kanalitesse.    Ballmer  maalis oma kõnes masendava pildi trükimeediagi tulevikust leides, et traditsioonilise meedia väljaandjad ei ole osanud ära kasutada digitaalseid võimalusi.    Tema sõnul on kümne aasta pärast kogu ajakirjandus digitaalne. "Kõik tarbitav sisu muutub ükskord digitaalseks ja siinkohal me võime vaid arutada, kas see juhtub kahe, viie või kümne aastaga," lisas Ballmer.  Samuti on Microsofti juhi arvates hukule määratud lähenemine, kus trükiajakirjandust lihtsalt peegeldatakse internetis.    Forte.ee